**Global profil fra havvind skal lede Rambølls 1.800 energi-eksperter**

**Michael Thorndahl Simmelsgaard bliver ny administrerende direktør for Rambølls globale energidivision.**

København, 21. november 2019

Det er en stærk leder med dyb international erfaring på energiområdet, som første januar 2020 sætter sig i førersædet for Rambøll-koncernens globale energidivision, der tæller mere end 1.800 eksperter på tværs af 14 lande.

Michal T. Simmelsgaard afløser Thomas Rand, der efter 10 succesfulde år i rollen som administrerende direktør og 41 år i Rambøll har valgt at træde tilbage. Thomas Rand fortsætter som seniorrådgiver i virksomheden for henholdsvis Energi og Ramboll Group.

Michael T. Simmelsgaard kommer fra en stilling som head of Offshore Wind i Vattenfall, hvor han har været globalt ansvarlig for Vattenfalls samlede offshore vindaktiviteter. Derudover har han opnået generel brancheerfaring inden for forsyningsselskaber og energisystemer fra lederroller i Ørsted, Siemens og Danfoss.

Offshore vind er den hurtigst voksende energisektor i verden, og Rambøll er i dag verdensledende inden for design af offshore vindmøllefundamenter med en markedsandel på ca. 60% af alle verdens havvindmøller. Herudover har Rambøll en ledende position inden for design af substations til offshore vindmølleparker og arbejder på tværs af kloden for førende udviklere af havvindmølleparker.

Det bliver Michael Simmelsgaards opgave at udvikle virksomhedens globale energidivision til et nyt niveau baseret på Rambølls unikke ekspertise inden for integration af energisystemer.

”Vores ambition er at blive globalt anerkendt som en førende samfunds- og energirådgiver, der hjælper vores kunder succesfuldt igennem den grønne omstilling baseret på bæredygtige løsninger. Michael Simmelsgaard har dyb strategisk indsigt i, hvordan energisektoren forandrer sig i disse år, og han kender vores kunders behov på allernærmeste hold. Det gør ham til den helt rigtige til at stå i spidsen for næste etape af vores internationale rejse i energisektoren, der foreløbig har taget os fra 200 til 1.800 medarbejdere på kun 10 år,” siger koncerndirektør i Rambøll Gruppen Søren Holm Johansen.

Michael Simmelsgaard ser frem til udfordringen:

“Det er inspirerende at skulle arbejde for en virksomhed med en så klar mission og så stærke værdier som Rambøll. At være en del af transformationen af energi- og klimaområdet er en helt afgørende motivationsfaktor for mig, og Rambøll er en af lederne inden for energirådgivning globalt. Derfor er det et privilegium at få lov at lede virksomhedens mange ’thought leaders’ og derigennem påvirke det globale energimarked,” siger Michael Simmelsgaard.

**Fakta om Michael Thorndal Simmelsgaard**

2020 Managing Director, Energy, Ramboll Group  
2017 Head of Offshore Wind, Vattenfall  
2015 Head of Strategic Projects & Partnering, Vattenfall   
2012 Head of Global Operations, Wind Power, Ørsted   
2010 Head of Global Technology & Logistics, Siemens Service, WindPower  
2007 Head of Group Logistics, Faber Group (VKR)   
2001 VP Global Logistics, Danfoss, Refrigeration Div. 1998   
1998 Logistic Consultant, LEGO

Uddannelse: Cand.merc logistik og økonomistyring, Aarhus Business School  
Lederkurser på bl.a. INSEAD

**Om Rambøll**  
Rambøll er en førende international ingeniør- og rådgivningsvirksomhed grundlagt i Danmark i 1945. I dag beskæftiger Rambøll over 15.500 medarbejdere. Vi har en global tilstedeværelse med en stærk repræsentation i Norden, Storbritannien, Nordamerika, Mellemøsten og Asien-Stillehavsområdet. Med 300 kontorer i 35 lande kombinerer Rambøll lokal erfaring med global viden for kunne levere inspirerende løsninger, som gør en forskel for kunder, slutbrugerne og samfundet som helhed. Rambøll arbejder inden for områderne: Byggeri, transport, miljø, vand, energi samt managementrådgivning. Læs mere på [www.ramboll.dk](http://www.ramboll.dk). Følg os på [LinkedIn](https://www.linkedin.com/company-beta/165649/), [Facebook](https://www.facebook.com/rambollgroup/?fref=ts) og [Twitter](https://twitter.com/ramboll).

**Ejerforhold**  
Rambøll Fonden er den primære ejer af Rambøll Gruppen A/S. Fonden har som hovedformål at tilgodese den langsigtede udvikling af virksomheden i overensstemmelse med kerneværdierne. Aktier i Rambøll Gruppens A/S ejes af enten Rambøll Fonden (98 %) eller af medarbejderne i Rambøll (2 %).

**Kontakt**  
Media Relations Manager Maj Westh Johansen: + 45 5161 1893, [mawj@ramboll.dk](mailto:mawj@ramboll.dk)